O‘ZBEKISTON RESPUBLIKASI OLIY MAJLISI KENGAShINING “SIRDARYo VILOYaTINING MA’MURIY-HUDUDIY TUZILIShIGA BA’ZI O‘ZGARTIRIShLAR KIRITISh TO‘G‘RISIDA”GI QARORINI BAJARISh ChORA-TADBIRLARI HAQIDA

O‘zbekiston Respublikasi Oliy Majlisi Kengashining “Sirdaryo viloyatining ma’muriy-hududiy tuzilishiga ba’zi o‘zgartirishlar kiritish to‘g‘risida” 2004-yil 11-fevraldagi 597–II-son qarorini qat’iy amalga oshirish maqsadida Vazirlar Mahkamasi qaror qiladi:
 1. Sirdaryo viloyatining Mehnatobod tumanini tugatish, Oqoltin, Boyovut, Mirzaobod, Xovos, Sh.Rashidov tumanlari va Yangiyer shahri hududlarini o‘zgartirish hamda Sh.Rashidov tumanini Sirdaryo viloyatining Sardoba tumani etib qayta nomlash bilan bog‘liq tashkiliy tadbirlarni amalga oshirish bo‘yicha ilovaga muvofiq Respublika komissiyasi tashkil etilsin.
 2. Respublika komissiyasi (Sh.M.Mirziyoyev) bir oy muddatda:
 Sirdaryo viloyati hokimligi, O‘zbekiston Respublikasi Moliya vazirligi, boshqa manfaatdor vazirliklar va idoralar bilan birgalikda Sirdaryo viloyatining Mehnatobod tumanini tugatish, Oqoltin, Boyovut, Mirzaobod, Xovos, Sh.Rashidov tumanlari va Yangiyer shahri hududlarini o‘zgartirish hamda Xovos tumani ma’muriy markazini Farhod shaharchasidan Xovos shaharchasiga ko‘chirish, Sh.Rashidov tumanini Sardoba tumani etib qayta nomlash bilan bog‘liq tashkiliy masalalarni hal qilsin; 
 O‘zbekiston Respublikasi Iqtisodiyot vazirligi, Moliya vazirligi bilan birgalikda 2004-yil uchun Mirzaobod, Xovos, Oqoltin, Boyovut, Sardoba tumanlari va Yangiyer shahrining ijtimoiy-iqtisodiy rivojlantirish prognoz parametrlariga va budjetlariga tegishli o‘zgartirishlar kiritsin;
 O‘zbekiston Respublikasi Mehnat va aholini ijtimoiy muhofaza qilish vazirligi, mahalliy hokimiyat organlari bilan birgalikda yuqorida ko‘rsatilgan tumanlarning davlat va xo‘jalik boshqaruv organlarini qo‘shib yuborish natijasida bo‘shab qoladigan xodimlarni ishga joylashtirish chora-tadbirlarini ko‘rsin, ularni qayta tayyorlash va malakasini o‘zgartirish chora-tadbirlarini amalga oshirsin;
 Sirdaryo viloyati hokimligi bilan birgalikda tashkiliy davrda iqtisodiyot tarmoqlari, kommunal sohaning uzluksiz va bir maromda ishlashini, aholining ijtimoiy masalalari o‘z vaqtida hal etilishini ta’minlasin. 
 3. Mirzaobod va Xovos tumanlari hokimliklarining boshqaruv apparati tuzilmasi va boshqaruv xodimlarining cheklangan soni Vazirlar Mahkamasining “Davlat boshqaruvi hududiy organlari tuzilmasini takomillashtirish to‘g‘risida” 2004-yil 5-yanvardagi 2-son qaroriga muvofiq hokimliklarning tasdiqlangan tuzilmasi va boshqaruv xodimlarining cheklangan soni hisobga olingan holda o‘zgarishsiz qolishi ma’lumot uchun qabul qilinsin.
 4. Belgilansinki, Mehnatobod tumanining adliya, ichki ishlar, prokuratura va sud organlari xodimlari soni Mirzaobod va Xovos tumanlarining tegishli tuman bo‘linmalariga qisqartirishsiz qayta taqsimlanadi, tegishli mol-mulk va binolar ularning balansida saqlanib qoladi. 
 5. O‘zbekiston Respublikasi Davlat statistika qo‘mitasi Sirdaryo viloyati hokimligi bilan birgalikda ikki oy muddatda, keyinchalik statistik baza qiyoslanishini ta’minlash uchun, Xovos, Boyovut, Oqoltin, Mirzaobod, Sardoba tumanlari va Yangiyer shahrining tegishli ko‘rsatkichlarini belgilasin. 
 6. Mazkur qarorning bajarilishini nazorat qilish O‘zbekiston Respublikasining Bosh vaziri Sh.M. Mirziyoyev va Sirdaryo viloyati hokimi R.H. Haydarov zimmasiga yuklansin.